崇禪者覓詩歸江南
作者：釋德洪
朝代：宋

paragraphs: 去年社燕前，道人江南住。
一笑塞鴻來，又在龍安浦。
今年寒食後，歸心忽飄絮。
不知換秋菊，能復如期否。
此生付浮雲，忽散還復聚。
要之不可必，恐作人間雨。
行藏類隱峰，兩踏石頭路。
故山有遺恨，缺典念馬祖。
落日頽金盆，蒼茫煙水莫。
離情渺難收，摹寫入凝佇。